Britain Yoratidza Kutsamwa Kwayo Nekunyima VaGono Vhiza
VaGono havana kutemerwa zvirango neEuropean Union asi hurumende yeBritain inoti havafanire kupinda munyika iyi
Gavhuna webhanga guru renyika, VaGideon Gono, vakanyimwa vhiza rekuti vaende kuBritain. Hurumende yeBritain inoti VaGono varimowo munyaya dzehuori, uye dzekutyora kodzero dzevanhu muZimbabwe. BepanhaureHeraldrinotiwo VaGono vakanzi kuenda kwavo kuBritain, kunogona kukonzera zhowezhowe munyika iyi, sezvo pavakamboenda kunyika iyi muna 2004, vanhu vakaratidzira vachiti havasi kufara nekudyidzana kwavo nehurumende yaVaMugabe. VaGono vainge vaenda kuBritain nechirongwa cheHomelink. Chirongwa ichi chakanangana nekukurudzira vana veZimbabwe vari munyika dzekunze kuti vatumire mari kuZimbabwe. Dare remuBritain reHouse of Commons, rakazeyawo nyaya yaVaGono mwedzi wapera, rikati vanofanira kutemerwa zvirango zvekufamba. Dare iri rakatiwo vana vevakuru vari muhurumende yaVaMugabe vari muBritain, vanofanirwa kudzingwa sezviri kuda kuitwa neAustralia. VaGono vakatemerwa zvirango zvekufamba neNew Zealand, Australia neAmerica, asi European Union haina kuita izvi. VaInnocent Chofamba-Sithole vanoongorora nyaya dzekudyidzana nedzimwe nyika vaudza Blessing Zulu weStudio7 kuti hurumende yaVaGordon Brown iri kuratidza kuti ichatoomesera Zimbabwe kudarika zvaiitwa nevaimbove mutungamiri weBritain, VaTony Blair. Dzimwe nhau Kubva kuStudio 7....